《顾仲瑛淡香亭》
明代·殷奎

淡香亭外花无数，尽说清明似洛中。
西郭爱看千树雪，东阑生怕五更风。
何郎酒怯春罗薄，荀令香熏雾縠空。
吹遍内园天上曲，坐深清夜月朦胧。

作者简介：苏州府昆山人，字孝章，一字孝伯，号强斋。少从杨维桢习《春秋》。博学精审，勤于纂述。洪武初曾任咸阳教谕。念母致疾而卒，年四十六。门人私谥文懿先生。有《道学统系图》、《强斋集》、《陕西图经》、《关中名胜集》、《昆山志》、《咸阳志》。